ГАРРИ ПОТТЕР. БАРЧА ЌИСМЛАР : VII. ГАРРИ ПОТТЕР ВА АЖАЛ ТУҲФАЛАРИ\nVII. ГАРРИ ПОТТЕР ВА АЖАЛ ТУҲФАЛАРИ\nИККИНЧИ БОБ. АЛЬБУС ДАМБЛДОР ХОТИРАСИГА\nҚонаган ўнг қўлини чап қўли билан сиқиб олган Гарри, пичирлаб сўкинганча, ётоқхонасининг кириш эшигини елка билан туртиб очди. Остона ҳатлаб, оёқ остидаги совуқ чой қуйилган чашкани босиб олди.\n- Бу нимаси...\nОдамовилар хиёбонидаги 4- уйнинг зинасида ҳеч ким кўринмади. Эҳтимол бу Дудлининг ақлига келган қўпол ҳазилдир? Гарри қонаётган қўлини осилган аҳволда тутиб, бўш қўли билан чашка парчаларини териб олди-да, шундоқ ҳам тўлган чиқинди саватига ташлади. Шундан сўнг ваннахона томон юриб, қўлини жўмрак остига тутди.\nКиши ғазабини қайнатадиган аҳмоқлик: сеҳр билан шуғуллана олиши учун яна тўрт кун кутиши керак... Лекин Гарри тан олиши керакки, сеҳр билан шуғулланишга ҳақли бўлгани билан бармоғининг кесиб олган жойини бари-бир даволай олмайди. Чунки жароҳатни сеҳр воситасида тузатиш муолажаларини билмайди. Ўхшаш нарсалар борасида, айниқса, келгуси хатти-ҳаракатлар режасини тузиш жараёнида ўйланар экан, билими ҳали анчагина чала эканлигига кун сайин иқрор бўлиб бормоқда. Гермионадан сўраб олиш керак экан, деган хаёлий қайдлар ҳам анчагина тўпланиб қолган. Гарри газета бўлаги билан чой тўкилган жойни артган бўлди-да, ётоқхонасига кириб, эшикни ичкаридан бекитди.\nЭрталабки вақтни Гарри мактаб сандиғини бўшатишдан бошлади. Бу ишни у олти йилдан буён қилмаган. Одатда у, буюмларининг тўртдан уч қисмини чиқариб, сандиқ тубидаги майда-чуйда нарсаларнинг анчасини тегмаган. Улар жумласига эски пат-қаламлар, қўнғиз кўзлари, кичкина бўлиб қолган пайпоқ пойлари киради. Бир неча дақиқа олдин қўлини сандиқ тубига киритиб сўфи бармоғини кесиб олди.\nЭнди у эҳтиёткорона иш тутмоқда. Сандиқ олдида тиз чўкканча турар экан, слизеринчиларнинг ««Хогварц»нинг ҳақиқий чемпионликка даъвогари – Седрик Диггорини қўллаб-қувватланг!», «Поттер – бадбўй» ёзувлари битилган кўкрак нишонларини, эскириб, дарз кетган Офатскоп, ичига Р.А.Б. исмли киши имзолаган ёзув жойланган медальон ва ниҳоят, бармоғини кесиб жароҳат етказган буюм – бир вақтлар чўқинтирган отаси Сириус берган сеҳрли кўзгунинг беш сантиметрли парчасини топди. Гарри кўзгу парчасини бир четга қўйиб, унинг бошқа бўлакларини териб ташлаш мақсадида сандиқ тубини пайпаслади. Аммо чўқинтирган отасининг сўнгги совғасидан, упадай майда уқаланиб, қуёшли кунда ялтираётган қум сингари товланаётган шиша майдасидан ўзга ҳеч нарса топилмади.\nГарри бармоғини кесган қинғир синиқ кўзгу бўлагини қўлига олиб, унда ўз кўзининг яшил аксидан бошқа нарсани кўрмади. Бўлакни каравотда ётган эрталабки «Башорат-у, каромат газетаси»нинг устига ташлаб, сандиқдаги чиқиндиларнинг қолган қисми билан шуғулланганча, синган ушбу кўзгу сирини аниқлай олмагани ҳақидаги хотира ва афсусларни хаёлдан нари қувишга уринди.\nСандиқни охиригача тозалаш, фойдасиз буюмлардан халос бўлиш, қолган нарсаларни эса керак бўлиб қолиши мумкин бўлган ва мумкин бўлмаган нарсаларга саралаб чиқишга яна бир соат вақт кетди. Мактаб ва Квидиш ридолари, қозон, пергамент ўрамлари, пат-қаламлар ва аксарият дарсликлар хона бурчагига, шу ерда қолдириладиган нарсалар сифатида тахланди. Холаси билан амакиси ушбу нарсаларни нима қилган бўлиши мумкин, деган савол қизиқтириб қолди. Тун ярмида, мудҳиш жиноятнинг ашёвий далиллари сифатида ёқиб юборишса керак. Унинг одатий кийими, кўринмас плаш, дамлама тайёрлаш тўплами, айрим китоблар, Хагрид совға қилган фотосуратлар альбоми, хатлар дастаси ва сеҳрли таёқчаси эски юк халтасига жойланди. Олд киссасига Кафандўз харитаси ва ичига Р.А.Б. исмли киши имзолаган ёзув жойланган медальонни солди. Медальонга бундай жой, унинг қимматли буюм бўлгани учун эмас, аслида у сариқ чақага арзимас нарса бўлса-да, қўлга киритиш йўлида берилган катта қурбонлик учун ажратилди.\nСтол устида Гаррининг Дурсллар хонадонида бўлган ҳар бир кунида биттадан етказиб келтирилган газета уюми билан қутб бойқуши Хедвиг қолди.\nГарри ўрнидан туриб яхшилаб керишиб олди-да, стол ёнига бориб газеталарни чиқинди уюмига битта-битта улоқтира бошлади. Хедвиг бу вақтда ўрнидан қилт этмади. Бойқуш афтидан, ё чиндан ҳам ухлаяпти, ё қафасдан кам чиқаргани учун Гаррига зарда қиляпти.\nГазета уюмининг охири кўриниб қолганда Гарри тўхтаб, ёз фаслини ўтказиш учун Одамовилар хиёбонидаги уйга келган илк кунлари олган газета сонини қидира бошлади. Бош мақолада «Хогварц»нинг маглшунослик фани ўқитувчиси Чарити Бёрбэйж тилга олинган эди. Ҳа, мана ўша сони. Гарри курсига астойдил жойлашиб олди-да, ўнинчи саҳифани очиб, қидирган мақоласини такрор ўқишга киришди.\nАльбус Дамблдор хотирасига\nМуаллиф Эльфиас Дож\nМен Альбус Дамблдор билан ўн бир ёшимда, «Хогварц» остонасидан ҳатлаб ўтган биринчи кунимда танишганман. Бошдан ўтган кунларимиз ўхшаш бўлгани, аниқроқ айтганда, иккаламиз ҳам мактабга радди маърака бўлиб келганимиз – бир-биримизни яхши тушуниб, яқин кўришимизга сабаб бўлган.\nБиринчи синфга келиш арафасида аждар сувчечагига гирифтор бўлган эдим. Яшил ғуддача босган юзим, ҳатто тузалиб кетганимдан кейин ҳам, кўпчиликни мендан нари юришга мажбур қилган. Альбуснинг номига эса мактабга бироз доғ тушган.\nБиринчи синфга келишидан бир йил олдин, унинг отаси Персиваль ёш маглларнинг уч нафарини шафқатсиз калтаклаганида айбланган. Альбус Азкабанга қамалган отасининг жиноятини рад этишга уринмади ҳам, аксинча, бу ҳақда ўзидан сўрашга журъат этганимда, отасининг айбидан бохабар эканлигини айтди. Бошқа ғамгин нарсалар ҳақида эса, айримлар ҳатто мажбур қилишга уринган бўлишига қарамай, гапиришдан бош тортиб юрди.\nДарҳақиқат, баъзилар уни, магллардан, худди отаси каби нафратланадиган одам сифатида кўрган. Лекин улар қаттиқ янглишган. Альбусни яхши таниган ҳар қандай киши, унинг маглларга нисбатан ҳеч қандай хусумати бўлмаган дея олиши мумкин. Аксинча, магллар ҳуқуқини қўллаб-қувватлагани учун, унга нисбатан адоват руҳида юрганлар сони ошган.\nБиринчи синфда таҳсил кўра бошлаганига бир неча ой бўлар-бўлмас, Альбус ўз шуҳрати ила отасининг ёмон отлиқ номини хиралаштирди. Ўқув йилининг охирида эса одамлар уни магллардан нафратланадиган кишининг боласи сифатида эмас, балки мактаб тарихидаги энг иқтидорли ўқувчилардан бири сифатида тан олишди. У билан дўст тутинган одамларнинг омади чопди: кўп нарсаларни ўрганиб, ёрдамидан баҳраманд бўлишди. Ўша даврда билимга чанқоқ, ўқишга қизиқиши катта бўлгани ҳақида вақт ўтиб, менга иқрор бўлган.\nУ мактабда қўлга киритиш мумкин бўлган совринларнинг барига сазовор бўлибгина қолмай, буюк алкимёгар Николас Фламель, ажойиб тарихчи Батильда Бэгшот ва сеҳргарлик назариётчиси Адальберт Уолфлинг билан бевосита мулоқотда бўлди. Унинг бир нечта илк илмий ишлари Қиёфа алмаштиришнинг бугунги ютуқлари, Афсун воситасида синовлар, Амалиётда қўлланилаётган дамламалар каби газета ва журналларда чоп этилди. Кейинчалик Дамблдорнинг юксалиши ёруғлик тезлигидай кечиб, сеҳргарлик вазири лавозимини эгаллаши муқаррар масала бўлиб қолди. Гарчи одамлар, ушбу тахминни тез-тез башорат қилиб боришган бўлса-да, Дамблдорда вазирликка хос истеъдод бўлмаган, вазирлик курсисини эгаллашга интилиши ҳеч қачон кузатилмаган.\n«Хогварц» остонасини ҳатлаб ўтган кунимиздан уч йил ўтгач, мактабга Альбуснинг укаси Аберфорс келди. Ака-укалар бир-бирига ўхшамас эди. Аберфорс китоб ўқишни ёқтирмас, мунозарали масалани мулоҳазали суҳбат тарзида эмас дуэль воситасида ҳал этишни афзал кўрар эди. Кўпчилик ака-ука Дамблдорлар орасида дўстона муносабат бўлмаган дея олади. Альбуснинг соясида яшаш Аберфорсга малол келган.\nАльбус иккаламиз мактабни тамомлагач, ўша даврда удум бўлгани каби, касбий фаолият айириб юборгунга қадар дунёни айланиб чиқиш, хорижий сеҳргарлар билан танишишга аҳд қилдик. Минг афсуски, Дамблдорлар оиласида бахтсизлик рўй берди. Альбуснинг онаси Кендра тўнғич ўғлини оила боши сифатида қолдириб, фоний дунёни тарк этди. Кендра билан видолашиш мақсадида сафаримни кейинга суриб, дафн маросимидан сўнг йўлга чиқдим. Қарамоғида укаси билан синглиси қолган Альбус, табиийки, менга ҳамроҳ бўла олмади.\nМулоқотимиз тобора қисқариб борди. Мен Альбусга Грециядаги уч бошли ўтсочар ҳайвонлар-у, Миср алкимёгарларининг тажрибалари каби, кўрган-билган барча мўъжизаларимни тавсифлаб бордим. Унинг жавоблари эса Альбусдек истеъдодли сеҳргар учун зерикарли бўлмиш кундалик оилавий ҳаёт ҳақида сўзлар эди. Вақт ўтиб, Дамблдорлар оиласининг бошига яна бир бахтсизлик тушгани, Альбуснинг синглиси Ариана ҳам вафот этганидан хабар топдим.\nСоғлиги шундоқ ҳам яхши бўлмаган синглисини онасининг вафоти эзиб юборган. Мен ва Альбусга яқин бўлган одамлар, унинг табиатига синглиси Ариананинг ўлими ва ака сифатида зиммасидаги жавобгарлик масъулияти (гарчи у, табиийки, сингилнинг ўлимида айбдор бўлмаса-да) қаттиқ таъсир ўтказган деб биламиз.\nУйга қайтиб, қаршимда турган дўстимни, аксарият қарияларга нисбатан кўпроқ нарсаларни бошдан кечирган йигит сифатида топдим. Альбус энди илгаригидек хушчақчақ эмас эди. Сингилнинг ўлими ака-укаларни бир-биридан баттар узоқлаштирди. Вақт ўтиб, иккаласининг орасида оила даражасида яқин бўлмаса-да, ҳар қалай илиқ муносабат тикланди. Шундай бўлса ҳам, Альбус ўз ота-онаси ёки синглиси Ариана ҳақида камдан-кам гапирар, дўстлари эса уларни тилга олишмас эди.\nАльбуснинг ўша кунлардан кейин кўрсатган хизматлари ҳақида бироз тўхталиб ўтаман. Дамблдор аждар қонидан фойдаланишнинг ўн икки усулини кашф этган. Кўплаб илмий ишлари ила сеҳргарлар элатининг билимини ошириш масаласига улкан ҳисса қўша билган. Альбус сеҳргарлар жамиятининг келгуси авлодига кўп нарсалар қолдирди, унинг ҳайратомуз оқиллиги эса Оқил Суднинг сеҳргар мудири лавозимида намоён бўлди. Бироқ мен бошқа нарсани, у ҳам бўлса, Дамблдор 1945 йили ёвуз сеҳргар Гриндельвальд устидан ғалаба қозонганини алоҳида таъкидлаб ўтмоқчиман. Иккаласининг дуэлини кўрган одамлар, қудратли сеҳр жангини кўриб ҳис этган туйғуларини даҳшат-ла ва айни вақтда қойил қолган ҳолда ҳикоя қилиб беришган. Дамблдорнинг ўша ғалабаси ва ғалабадан кейин қўлга киритган натижалар аҳамияти сеҳргарлар жамиятининг ҳаётида рўй берган туб бурилишга, мисол учун Сеҳргарлик фаолиятини сир тутиш тўғрисидаги халқаро битимнинг имзоланиши ёки Ўзингиз-Биласиз-Кимнинг ҳокимиятдан қулашига тенглаштирилади.\nДамблдор ҳеч қачон ҳар қандай киши табиатида, уни қадрлашга муносиб, одамларнинг кўзига кўринмайдиган жиҳатларни топа билиш қобилияти ила мақтанмаган. Лекин оилавий йўқотишлар ўзининг табиатида одамийлик фазилатлари ва ҳамдардлик қобилияти кучли ривожланишига туртки бўлди. Альбус Дамблдор ва унинг дўстлиги менга, баён эта билишимдан ҳам кўра кўпроқ етишмаслиги аниқ, лекин менинг ушбу йўқотишим сеҳргарлик оламининг йўқотиши олдида ҳеч гап эмас. Шубҳа йўқ-ки, Дамблдор «Хогварц»нинг илҳом бахш этадиган, энг севимли директори бўлган. У қандай яшаган бўлса, шундай ўлим топди: сўнгги нафасигача яхшилик ва эзгулик хизматида бўлди, бир вақтлар аждар сувчечаги билан касаллан болачага қўл узатганда қандай самимий бўлган бўлса, шундай қолди.\nГарри таъзияномани ўқиб тугатган бўлса ҳам кўзини Дамблдорнинг матн ёнига жойлашган суратидан уза олмади. Қариянинг юзида ўша табассум, ярим ой шаклидаги ўша кўзойнак ва ўша-ўша нигоҳ сақланиб қолган. Гаррининг назарида, ҳатто фотосурат орқали ҳам, кўзойнак узра қараётган ушбу нигоҳ кишининг ич-ичини кўриб, бир вақтнинг ўзида ҳам алам азобини, ҳам хижолатни ҳис этишга мажбур қилмоқда.\nШу кунга қадар қарияни жуда яхши ўрганиб чиққанига комил ишонч билдирган Гарри, аслида у ҳақда ҳеч нарса билмаслигини, Дамблдор гўё бир умр оппоқ сочли қария бўлиб юргандай, уни бола ёки ўспирин қиёфасида ҳеч тасаввур этмаганини идрок этди. Гермионани калтафаҳм қиз ёки унинг мушуги Маймоқоёқни табиатан одамга хайрихоҳ жонивор сифатида тасаввур этиши қанча қийин кечса, Дамблдорнинг ёш йигитча сифатида гавдаланиши шунча мушкул кечди.\nЭслаб кўрса, ўтмиши ҳақида сўзлаб беришни Дамблдордан илтимос қилишни Гарри хаёлига ҳам келтирмаган, Гриндельвальд билан ўтган ўша афсонавий дуэли ёки сеҳргарлик соҳасидаги машҳур ихтиролари ҳақида, ақлга тўғри келмаса-да, бирон марта бўлсин, сўрамаган экан. Иккаласи доимо муҳокама қилган мавзу фақат Гарри бўлган, Гаррининг ўтмиши, Гаррининг келажаги, Гаррининг режалари бўлган. Ҳа, имконият қўлдан кетди, энди Гарри Дамблдордан ўзи ҳақида сўзлаб беришни илтимос қила олмайди. Лекин Гарри Кўнгилдаги орзулар кўзгуси олдида шахсий бир масалани Дамблдордан сўраб билишга улгурган, гарчи қария ўшанда ҳам жавоб беришда қувлик қилган бўлса-да.\nГарри биринчи синфда ўқиб юрган давридаги суҳбатни эслади:\n- Сэр... Профессор Дамблдор, Сиздан бир нарсани сўрасам бўладими?\n- Албатта, зеро сен бу ишни қилиб бўлдинг, - кулиб боқди Дамблдор, - Лекин яна бирон нарсани сўраб билишинг мумкин.\n- Сизга нима кўринади, ушбу кўзгуда?\n- Менга-ми? Қўлимда ип-газламадан тўқилган қалингина пайпоқни ушлаб турганим кўринади. Пайпоқнинг кўпи бўлмайди, - тушунтирди Дамблдор, бақрайиб қолган Гаррига, - Мана умримнинг яна бир Рождествоси ўтиб кетди, менга эса ҳеч ким пайпоқ совға қилмади. Негадир ҳамма менга фақат китоб совға қилиш керак деб ўйлайди.\nБир неча дақиқа ўйланиб қолган Гарри «Башорат-у, каромат газетаси»даги ушбу мақолани шартта йиртиб олиб тахлади-да, «Муҳофаза қиладиган амалий сеҳр-жоду ва унинг ёвуз кучларга қарши қўлланилиши» китоблар тўпламининг биринчи жилди ичига жойлади. Газетанинг қолган қисмини чиқиндилар уюмига ташлаб, хонани кўздан кечириб чиқди. Энди хона анча тоза, фақат унинг нариги томонидаги каравот устида «Башорат-у, каромат газетаси»нинг яна бир сони, унинг устида эса кўзгу бўлаги ётибди.\nГарри каравот ёнига келиб, кўзгу бўлагини нари сурди-да, газетани ёзди. Шу бугун эрталаб етказиш хизматининг бойқуши келтирган ушбу газетанинг сарлавҳасига қараб, Вольдеморт ҳақида ҳеч қандай маълумот йўқлигини кўргач, четга ташлаб қўйган эди. Гаррининг назарида Сеҳргарлик вазирлиги «Башорат-у, каромат газетаси»дан Вольдеморт ҳақидаги янгиликларни имкон қадар кам беришни талаб этмоқда. Энди эса, ўхшаш маълумот борлигини фаҳмлади.\nБош мақоланинг қуйи қисмидаги Дамблдорнинг безовта ҳолатида тушган фотосурати устида сарлавҳа чўзиб ёзилган:\nДамблдор – ҳақиқатми ниҳоят?\nАксарият одамлар томонидан ўз даврининг буюк сеҳргари дея эътироф этилган, ҳеч шубҳасиз зўр истеъдод соҳиби бўлган шахс ҳақида тайёрланган, кўпчиликни хижолатда қолдирадиган ҳикоя келаси ҳафтада чоп этилади. Ҳаммага яхши таниш кумуш соқолли донишманд қиёфасига эга ниқобни ечишга муваффақ бўлган Рита Вритер Дамблдорнинг оғир кечган болалиги, ён бермаган йигитлик даври, кети кўринмаган жанжаллар ва ўзи билан гўрга олиб кетган жамики сирларни тўсган пардани оча билди. Нега у сеҳргарлик вазири лавозимини рад этиб, мактаб директори бўлганча қолишни истади? Қақнус ордени номи ила маълум бўлган махфий ташкилот аслида нимага эришмоқчи? Дамблдор аслида қандай ўлим топди?\nСанаб ўтилган ушбу масалалар ва кўплаб бошқа саволларга жавобни ҳар қандай кишини эсанкиратиб қўядиган таржимаи ҳол баёнида, хусусан, Рита Вритернинг қаламига мансуб «Альбус Дамблдорнинг ҳаёти ва ёлғони» дея номланган янги ҳикоясида топасиз. Рита Вритернинг газетамиз мухбири Бэтти Брэтвэйрга истисно тариқасида берган интервьюсини 13- саҳифада ўқинг.\nГарри газетани шиддат-ла варақлаб, 13- саҳифани очди. Мақола матни устида яна бир таниш чеҳра кўринди: газетхонларни ғолибона тиржаётган, кўзига гардиши чиройли кўзойнак таққан жингалак сочли аёл қутламоқда. Суратни эътиборсиз қолдиришга уринган Гарри мутолаани давом этди.\nИжодий фаолиятига тааллуқли мақолалар уйғотадиган таассуротга нисбатан қарайдиган бўлсак, Рита Вритер ҳаётда анча ёқимли аёл экан. У мени шинамгина уйининг даҳлизида қарши олар экан, бир пиёла иссиқ чой, мазали торт бўлаги ва паға-паға буғ чиқаётган бир қозон миш-миш гап билан меҳмон қилиш учун ошхонага таклиф қилди.\n- Дамблдор – ҳар қандай биографнинг орзусидир, албатта, - гап бошлади Рита Вритер, - Турли туман ҳодисаларга бой узоқ ҳаёт. Ишончим комилки, менинг китобим келгусида ёзиладиган китоблар, ҳа, жуда кўп ёзиладиган китоблар орасида энг биринчиси бўлади.\nРита Вритер ҳали бу қадар тезкорлик намоён этмаган. Дамблдорнинг сирли ўлимидан тўрт ҳафта ўтар-ўтмас, ижодий маҳсулининг ҳажми тўқсон саҳифадан ошибди. Бу қадар тез ишлашга қандай эришгани билан қизиқдим.\n- Журналистика соҳасида мендай катта тажрибага эришсангиз, мақолани мавридида ёзиб битказиш киши табиатининг эҳтиёжига айланиб қолишини биласиз. Дунё сеҳргарлари Дамблдор ҳақида бор гапни билишни исташи кундай равшан. Шундай экан, уларга бундай имкониятни ҳавола эта биладиган биринчи ёзувчи бўлишни истадим.\nОқил Суднинг холис маслаҳатчиси, Дамблдорнинг болаликдан қадрдон бўлиб келган дўсти Эльфиас Дожнинг: «Рита Вритер ёзадиган ўша китоб мазмуни шоколад бақа қутиси ичидан топиладиган қоғоз бўлагидаги матн мазмунидан кўп бой бўлмайди», - деганини гап орасида эслатиб ўтган эдим, Рита Вритернинг бошни орқага ташлаб хандон отиш хуружи тутиб қолди.\n- Беозор Дожи! Сув париларининг ҳақ-ҳуқуқлари ҳақида ундан олган интервьюм эсимга тушиб қолди. Қариянинг эси аллақачон оғиб бўлган. Унинг назарида гўё у мен билан бирга Виндермер кўлининг тубига тушган-у, гулмоҳини кузатиб бориш кераклигини эслатиб ўтирди.\n- Нима қилганда ҳам Эльфиас Дожнинг баёноти, кўплаб одамларнинг мазмунан ўхшаш даъволаридан биридир. Наҳотки Рита Вритер атиги тўрт ҳафта ичида Альбус Дамблдорнинг узоқ ва сермазмун ҳаётини тўлиқ ёрита олган бўлса?\n- Қадрдоним, - яшнаганча жавоб берди аёл, - Галеон тўла ҳамён, «йўқ» жавобини эшитишни истамаслик ва Мулоқот пат-қалами одам ичидаги бор гапни суғуриб чиқариши мумкинлигини мендан кўра яхши билсангиз керак! Дамблдорнинг устидан бир дунё бўҳтон тўкиш имкониятидан фойдаланиб қолиш учун одамлар навбатда туришди. Шуниси аниқки, ҳамма ҳам марҳум тўғрисида ижобий фикрда эмас... қария кўпчиликнинг йўлига тўғоноқ бўлган. Лекин Дожи Дож жавлон урмаса ҳам бўлаверади. Чунки мен шундай бир манба билан боғлана олдимки, кўпчилик журналистлар ўзининг сеҳрли таёқчасини берган бўлар эди. Илгари у омма кўзига кўп кўринмаган, лекин ёшликнинг энг оғир йилларида Дамблдорнинг ёнида бўлган.\n- Китобингизга бўлган қизиқишнинг катталиги, мутолаа жараёнида китобхонларни нималар кутишини тасаввур қилиш имконини бермоқда. Дамблдорнинг ҳаёти беназир кечган, деб бўлмайди, албатта. Хўш, қанақанги совғалар кутади бизни?\n- Қўйсангиз-чи, Бэтти. Китоб сотувга чиққунга қадар унинг тафсилотлари билан ўртоқлашмоқчи эмасман, албатта! - боз хандон отди Вритер, - Аммо олдиндан айтиб қўйишим лозимки, Дамблдорнинг ҳаёти бегуноҳ авлиёнинг ҳаёти каби кечган деган хаёлда юрганларнинг ихлоси қайтади. Айтайлик, унинг Ўзингиз-Биласиз-Ким устидан ғолиб чиқиш истагига ёвуз кучлар устидан муқаддам эришган ғалабалари туртки берган. Йигитлик давридаги тафаккури у қадар кенг бўлмаган. Бир сўз билан айтганда, Альбус Дамблдорнинг ўтмиши жуда қоронғи бўлган. Савдойи оиласи ҳақида-ку, индамай қўяверай, улар ҳақда марҳумнинг ўзи ҳам кўп гапирмасликни афзал билган.\n- Дамблдорнинг сеҳр-жодудан номаъқул фойдаланиб, Оқил Судда жанжал кўтарилишига сабабчи бўлган укаси Аберфорс назарда тутилмоқда-да, шундайми? - қизиқдим мен.\n- Йўқ. Аслида ўша Аберфорс гўнг уюмининг чўққиси холос, - ўз ўхшатишидан кулди Рита Вритер, - Эчкига муҳаббат изҳор этишга уринган укасини ҳам, магллардан нафратланган отасини ҳам назарда тутганим йўқ. Гарчи, иккала бузуқининг қилмиши юзасидан жиноий тергов тадбирлари ўтказилган бўлса-да. Дамблдорнинг онаси билан синглисини назарда тутмоқдаман. Иккаласи мени жуда қизиқтириб қолди. Улар ҳақда китобимнинг тўққизинчидан ўн иккинчи бобигача ўқийсиз, лекин ўша бобларнинг чоп этилишини бироз кутишга тўғри келади. Дамблдорнинг бурни қандай синганини билгач, таажжубга тушманг, дейишим мумкин холос.\n- Дамблдорлар оиласининг чиркин чойшабини кўчага кўтариб чиққан Рита Вритер Альбус Дамблдорнинг сеҳргарлар олами олдида кўрсатган хизматларини инкор этмас?\n- Мияси бутун бўлган, албатта, - деди Вритер, - Гарчи ҳозир кўпчилик, ўша хизматлар чиндан ҳам Дамблдор томонидан кўрсатилгани борасида ўйланиб қолган бўлса-да. Чунончи, китобнинг еттинчи бобида Айвор Диллонсби аждар қонидан фойдаланишнинг саккизта усулини кашф этиб бўлганда, Дамблдор келиб, қоғозларини «вақтинча фойдалангани» олиб кетгани ҳақида айтиб беради.\n- Ёвуз сеҳргар Гриндельвальд устидан қозонилган ғалабанинг муҳим аҳамияти-чи?\n- Гриндельвальдни эслатиб ўтганингиз яхши бўлди, - деди Вритер, мастона кулиб, - Кишини ҳайратда қолдирадиган ўша ғалабага лаққа тушган китобхонларни... ҳақиқий гўнг бомбаси кутаётганини айтишим мумкин. Жуда чиркин иш. Таъкидлаб ўтишим жоиз-ки, ўша афсонавий жанг ҳақиқатдан ҳам бўлиб ўтганига қатъий ишонч билдириб бўлмайди. Китобимни ўқиб чиққанларнинг аксарияти Гриндельвальд ўзининг сеҳрли таёқчаси билан оппоқ дастрўмол яратиб, ортиқча шовқин кўтармай, ғойиб бўлган, деган хулосага бориши мумкин\nРита Вритер китобда баён этилган мавзулардан бирортасини бўлсин, ёритиб беришдан бош тортгач, ўзаро муносабатлар ҳақида гап очдим.\n- Ҳа, - бош ирғиди Вритер, - Поттер билан Дамблдор ўртасидаги муносабатларга китобимнинг бутун бошли бобини бағишладим. Ўта жирканч алоқалар. Илож қанча, буларни билиш учун китобхон асаримни харид қилишга мажбур бўлади. Поттернинг болалиги оғир кечгани сир эмас. Дамблдорнинг ўша болага қизиқиши носоғлом бўлган. Яхшиликка бўлганми бу... кўрасиз.\nРита Вритер Гарри Поттердан Исми-Тилга-Олинмайдиган-Киши мавзусида интервью олиб, чоп этганидан сўнг, бола билан алоқани давом этаётгани билан қизиқдим.\n- Табиийки, ўша кундан буён иккаламиз яқиндан мулоқот қилиб борамиз, - жавоб берди Рита Вритер, - Бечора Поттернинг атрофида ҳақиқий дўстлар жуда оз. Мен у билан ҳаётидаги энг оғир фурсатларидан бирида, яъни Уч сеҳргар беллашувида иштирок этиб қийналаётган кунларида учрашиб, танишганман. Ишонч-ла айтишим мумкинки, бу ёруғ оламда яшаётганлар орасида ҳақиқий Гарри Поттерни биладиган ёлғиз одам мен ўзимман.\n- Дамблдорнинг сўнгги дақиқалари ҳақида кўпдан-кўп миш-миш тарқаган. Ажали етган фурсатда Поттер қариянинг ёнида бўлганига Рита Вритер ишонадими?\n- Кўп сир очмайман. Ҳаммаси китобда баён этилади. Дамблдор минорадан тушиб кетгани ёки ўзи сакрагани ёхуд кимдир уни итариб юборганидан сўнг, Поттер ҳодиса жойидан қочганини ўша куни «Хогварц» қасрида бўлган гувоҳлар кўрган. Шундан сўнг у, ўзи учун жирканч санаган одам – Северус Снеггни қотилликда айблаган. Воқеа аслида шундай бўлган-бўлмаганини сеҳргарлар жамияти ҳал қилади... менинг китобимни ўқиб чиққач, албатта.\nИнтервьюнинг қизиқиш уйғотадиган мана шу жойига келганда, таҳририятимиз меҳмони билан хайрлашаман. Рита Вритер бозоргир китоб ёзганига заррача бўлсин, шубҳа йўқ. Бироқ Дамблдорнинг минглаб мухлислари ўз қаҳрамони ҳақида нималарни ўқиши мумкинлигидан хавфсирамоқда.\nМақолани ўқиб бўлган Гарри саҳифага бироз бақрайиб қолди. Сўнг газетани ғазаб-ла ғижимлаб, чиқинди уюмига қарата улоқтирди.\nУнда ёзилган айрим сўзлар миясида янграр экан, хонанинг у бурчагидан бу бурчагига тез-тез юра бошлади, нима қилаётганини идрок этмай, яшикларни очиб, ичидан китоб чиқарди: Поттер билан Дамблдор орасидаги муносабатларга китобимнинг бутун бошли бобини бағишладим. Ўта жирканч... ёвуз кучлар устидан муқаддам эришган ғалабалари... шундай бир манба билан боғлана олдимки, кўпчилик журналистлар ўзининг сеҳрли таёқчасини берган бўлар эди...\nДеразадан қўшни ҳовли соҳиби майса ўриш қурилмасини ўчириб, осмонга асабий қараб қолгани кўринмоқда.\n- Ёлғон ва бўҳтон! - қичқирди Гарри.\nКаравотга ўтириб, ўзидан нари сапчиган синиқ кўзгу бўлагини қўлига олди-да, Дамблдор билан анави Вритернинг бўҳтони ҳақида ўйлаганча, тескари ағдарди.\nКутилмаганда оч мовий акс лоп этди. Гарри ўтирган жойида қотиб қолди. Бармоғи яна нотекис синган кўзгу бўлагига тегди. «Кўзимга кўринди», хаёлдан ўтказди у. Орқага қараб, Петуния хола танлаган, киши кўнглини беҳузур қиладиган даражада шафтоли ранг берилган девордан бошқа ҳеч нарсани, яъни кўзгу бўлагида акс этиши мумкин бўлган мовий рангли бирон нарсани кўрмади. Гарри яна кўзгуга қаради. Яшил кўзининг аксидан бошқа нарса йўқ.\nМактабнинг марҳум директорини эслаб ўтиргани боис, кўзига кўринган. Бундан бошқа тушунтириш йўқ. Бу аниқ. Альбус Дамблдорнинг мовий кўзи-ю, киши танасини сингиб ўтадиган ёрқин нигоҳини энди ҳеч қачон кўрмаслиги қанчалик шубҳасиз бўлса, шунчалик аниқ.\nAdmin · Просмотров: 786 · Оставить комментарий\n20 Окт 2017. 19:36:14


Машина бошқараётиб ухлаб қолмаслик учун нима...\n01.08.2019 10:02 0 2567\nЎта қисқа, шу билан бирга ўта доғулики бу лаҳзали уйқу. Оний уйқу — йўлда ҳайдовчилар дуч келиши мумкин бўлган энг катта хавф-хатарлардан бири.\nАвтомобиль бошқариб кетаётган ҳайдовчининг чарчоқ ва мизғиб олиш хоҳиши, афсуски, ноёб ҳодиса эмас. Айниқса, бу узоқ сафарга отланганларга тааллуқли. Афсуски, ҳайдовчиларнинг қўпчилиги бунга аҳамият беришмайди ва унчалик жиддий қабул қилишмайди. Лекин кейинги пушаймон ўзингга душман: экспертларнинг ҳисоб-китобларига кўра, охири ўлим билан якунланган йўл-транспорт ҳодисаларининг тахминан 25 фоизи айнан машина бошқараётган ҳайдовчининг ухлаб қолиши туфайли келиб чиққан.\nРулда ухлаб қолмасликнинг чораси бор\nҚовоқлар оғирлашиб, олдинда кетаётган машиналаргача бўлган масофа қисқариб бораётгандек туюлса, иложи борича тезроқ тўхташ учун жой топиб, албатта мизғиб олиш керак (5—10 дақиқа).\nЭшикни очинг, ўрнингиздан турмасдан, оёқларни ерга қўйинг ва бошни иложи борича пастга эгинг: мияга қон келиб, уни кислородга тўйинтиради ва шу тариқа тезда ўзингизга келасиз.\nУзоқ сафарга отланишдан олдин енгил овқат тановул қилинг (балиқ, мева-сабзавотлар).\nЙўлга чиқишдан камида саккиз соат олдин алкоголь қабул қилманг.\nМашиналар тўхташ жойида беш дақиқа гимнастика қилиб, бир неча марта чуқур нафас олинг.\nҚулоқ солинчагини қиздириб ишқаланг ёки юзингизни шапатиланг.\nСовуқ сувда ювининг.\nҲар икки соатда мева еб, кўпроқ тоза сув ичинг.\nҚуюқ қаҳва оний уйқуда ёрдам бермайди: кофеин 2 соатдан кейингина таъсир кўрсата бошлайди.\nҚувватбахш, энергетик ичимликларни ичманг: қисқа фурсатли тетикликдан сўнг ўзингизни янаям ҳорғин сезасиз.\nТашқаридан тоза ҳавонинг мунтазам кириб туришини таъминланг.\nҲолатингизни тез-тез ўзгартириб туринг.\nСалонда ҳарорат 21°C даражадан ошиб кетмаслиги керак.\nЙўлда қисқа фурсатга бўлса ҳам тез-тез тўхтаб туринг. Дастлаб — ҳар 2 соатда, кейин — ҳар 60 дақиқада.\nҳайдовчи ЙТҲ машина уйқу\nМаслаҳат 04/12, 13:27\nҲодиса 02/12, 10:53


Бугунги давр қишлоқ хўжалигидаги ислоҳотлар ижрочиси бўлишни талаб қилмоқда – UzFK\nКейинги йилларда юртимизда қишлоқ хўжалиги соҳасида туб ислоҳотлар олиб борилмоқда. Кластер тизимини кенг жорий қилиш, соҳага янги замонавий технологияларни татбиқ этиш ишлари юқори босқичга кўтарилди. Бу борада Андижон вилоятида ҳам қатор ўзгаришлар рўй бераётир.\nМасалан, Избоскан туманида шу кунларда ишга тушган юқори сифатли омухта ем ва премикслар ишлаб чиқарувчи “Афосиёб парранда” МЧЖда 9 турдаги маҳсулот ишлаб чиқарилмоқда. 6.1 миллион евро кредит эвазига қуриб битказилган ушбу корхонанинг йиллик қуввати 200 минг тоннани ташкил қилади.\nКорхона асосан Голландия технологиялари асосида компонентларни электрон аниқлаш йўли билан дозалаштирилган юқори сифатли омухта ем ва бошқа маҳсулотларни вилоятдаги чорвачилик ва наслчилик билан шуғулланувчи хўжаликларга етказиб беришни кўзда тутган.\nКластер тизимини изчил жорий қилиб бориш эвазига соҳада қатор муваффақиятларга эришилаётганини кўряпмиз. Қишлоқ хўжалиги маҳсулотлари кластеридан ташқари паррандачилик йўналишида ҳам янги марралар забт этилмоқда. Мисол учун, Пахтаобод туманидаги “RASSENHASE” масъулияти чекланган жамиятини олайлик. Жамиятда қуёнчилик кластери ташкил этилган бўлиб, унда асосан гўшт учун фойдаланиладиган “Хикол” зотига мансуб қуёнлар боқилади.\nМазкур зотдаги қуёнлар 4-5 ойда вояга етади ва 6 килограмдан зиёдроқ гўшт беради. Эътиборли жиҳати шундаки, ҳозирги оғир шароитда жамият томонидан аҳолини камбағалликдан чиқариш, тадбиркорликка йўналтириш бўйича ҳар бир хонадонга 10 бошдан она қуён тарқатилмоқда. Қуён кўпайиб болалари ҳам вояга етгач, яна аҳолидан уларни гўшт ҳолатига килограмини 34 минг сўмдан сотиб олади.\nТаъкидлаш жоизки, соҳада салоҳиятли мутахассисларга эҳтиёж ҳар доим бор. Бу масалада ҳам вилоятда ўзига хос ечим топишга ҳаракат қилинмоқда. Хусусан, Тошкент давлат аграр университети Андижон филиалини 2019-2020 ўқув йилида 1097 нафар битирувчилар тамомлайди. Шу боисдан ТДАУ Андижон филиалини тамомлаган ёшларни йўналишлари бўйича ишга жойлаштириш, касб ҳунарга йўналтириш бўйича битирувчилар истиқомат қиладиган туманларда ҳоким ва ёшлар учрашувлари ўтказилди. Бунинг натижасида эса Бўстон туманида 10, Избоскан туманида 118 нафар битирувчиларни ишга жойлаштириш бўйича зарур чоралар кўрилди. Мана, аграр соҳа ривожи учун қилинаётган тадбирлар!\nҚишлоқ хўжалиги соҳасидаги ислоҳотлар биздан ҳам ижрочи бўлишни талаб қилмоқда. Ҳудудлардаги аҳоли вакиллари, фермерлар, ер эгалари билан мулоқотларимизда имкон қадар уларнинг муаммоларини бартараф этишга, ташаббусларини қўллаб-қувватлашга ҳаракат қиляпмиз. Амалий ишларимизнинг барчаси соҳа тараққиёти орқали халқнинг турмуш фаровонлигига, тўкин дастурхонига, озиқ-овқат хавфсизлигини таъминлашга хизмат қилади.\nPrev А.Хаитов бошчилигидаги депутатлар Наманганда Президент фармон ва қарорларининг ижросини ўрганмоқда\nNext Мирзаободда янгича иссиқхоналар


Ироқда Бағдодни террорчиликдан ҳимоя қилиш бўйича янги структура яратилди\n18:07 / 06.07.2015\nИроқда Бағдодни террорчиликдан ҳимоя қилиш бўйича янги структура яратилди. Бу ҳақда 6 июль куни Ироқ аксилтеррор маркази расмий вакили Сабоҳ ан-Нўмон маълумот берди.\nУнинг сўзларига қараганда, янги гуруҳ аксилтеррорчилик маркази доирасида ишга туширилган бўлиб, ундан кўзланган асосий мақсад пойтахтни террорчилардан қўриқлаш ва унинг энг хатарли қисмларида хавфсизликни таъминлашдир.\nАн-Нўмоннинг айтишича, ушбу гуруҳ шахсий таркиби энг замонавий қурол-яроғ ва техника билан таъминланади.\nБағдодни мудофаа қилувчи махсус структуранинг яратилиши биринчи навбатда ИШИДга қарши ҳарбий ҳаракатлар жабҳасининг яқинлашиб келаётганлиги билан боғлиқдир. Анбар вилоятининг маркази Рамади шаҳри эгалланганидан сўнг жангарилар янги ҳудудларни эгаллаб, Бағдод томон силжишда давом этмоқда. Жумладан, охирги кунларда жангарилар Рамади яқинидаги Хасиба шаҳрини эгаллашди. У эса Бағдоддан 85 км ғарбда жойлашган. Шу билан бирга, ИШИД қўшинлари пойтахтдан 100 км жанубдаги Бобил вилояти шаҳарларига таҳдид солмоқда. Шаҳарнинг ўзида мунтазам равишда қўпорувчилик ҳаракатлари амалга оширилмоқда, улар учун жавобгарликни эса ИШИД ўз зиммасига олмоқда.\nИроқ парламенти мудофаа ва хавфсизлик бўйича қўмитаси раиси Ҳаким аз-Замилийнинг фикрича эса, бу гаплар ҳаддан ортиқ бўрттириб юборилган, ортиқча хавотирга ўрин йўқ.\n“Бағдодда минглаб ҳарбий хизматчилар бор, улар шаҳарни ҳимоя қилишга тайёр, – деди парламентарий. – Шунга қарамай, айрим заиф нуқталар бор; бундан ташқари, шаҳар ичида ИШИДни қўллаб-қувватловчи гуруҳлар мавжуд”.


«Тарбия» фанидан дарс соатлари биринчи навбатда қайси ўқитувчиларга берилиши керак?\n09:14 / 12.08.2020\nЯнги ўқув йилидан бошлаб, мактабларда «Одобнома», «Ватан туйғуси», «Миллий истиқлол ғояси ва маънавият асослари» ҳамда «Дунё динлари тарихи» бирлаштирилган ҳолда яхлит «Тарбия» фани ўқитилади.\nҲукуматнинг шу ҳақдаги қарорида янги фандан «Миллий ғоя ва ҳуқуқ» мутахассислигига эга ўқитувчилардан ташқари «Бошланғич таълим», «Тарих» ва «Диншунослик» мутахассислиги вакиллари ҳам дарс бериши мумкинлиги кўрсатиб ўтилган. Бу масала қатор мактабларда ўқитувчилар орасида тушунмовчиликка сабаб бўлмоқда.\nKun.uz’га келиб тушган мурожаатларда айтилишича, айрим мактабларда янги ўқув йили учун дарс соатлари тақсимланиш жараёнида шундоқ ҳам дарс соатлари кам бўлган «Тарбия» дарслари бошланғич синф ва тарих ўқитувчилари ўртасида тақсимланмоқда. Биринчи галда ушбу фанни ўқитиши керак бўлган «Миллий ғоя ва ҳуқуқ» фани ўқитувчилари эса четда қолиб кетаётган ҳолатлар учрамоқда.\nАслида «Тарбия» фанини қайси йўналиш мутахассислари ўқитиши керак? Ушбу савол билан Республика таълим маркази директори Шуҳрат Сатторовга мурожаат қилдик.\n«Қарорга кўра, «Бошланғич таълим», «Тарих» ва «Диншунослик» мутахассислари малака ошириш курсларида ўқитилади ва «Тарбия» фанини ўқитишлари мумкин бўлади.\nНима учун фақат «Миллий ғоя ва ҳуқуқ» фани ўқитувчилари малака ошириш курсларида ўқитилмаяпти, деган савол туғилиши табиий. Бундай йўл тутилишига сабаб – ҳозирги кунда республиканинг айрим ҳудудларида «Миллий ғоя, маънавият асослари ва ҳуқуқ таълими» йўналишидаги мутахассисларнинг етишмаслигидир. Шунинг учун қўшимча йўналиш ўқитувчиларини ҳам ўқитиш кўзда тутилган.\n«Тарбия» фани янги экани, шу билан бирга, «Миллий истиқлол ғояси ва маънавият асослари» фани ўқитувчиларига бўлган эҳтиёж барча ҳудудларда ҳам бирдай тўлиқ қопланмагани учун Халқ таълими ходимларини қайта тайёрлаш ва уларнинг малакасини ошириш ҳудудий марказларида «Бошланғич таълим», «Миллий ғоя ва ҳуқуқ», «Тарих», «Диншунослик» мутахассислигига эга фан ўқитувчилари учун «Тарбия» фанидан онлайн шаклдаги мақсадли малака ошириш курслари ташкил этилмоқда.\n«Тарбия» фанига ажратилган дарс соатлари, аввало муассасада фаолият юритаётган «Миллий истиқлол ғояси ва маънавият асослари» мутахассисларига тақсимланиб, бир ставкадан ортиқча дарс соати юзага келгандагина юқорида номлари келтирилган ва тегишли малака ошириш курсидан ўтган бошқа фан мутахассисларига берилиши мумкин.\nҚарорнинг 5-бандида келтирилганидек, республика олий таълим муассасаларининг «Бошланғич таълим», «Тарих» (мамлакатлар ва минтақалар бўйича), «Тарих ўқитиш методикаси», «Филология ва тилларни ўқитиш: Ўзбек тили», «Ўзбек тили ва адабиёти», «Миллий ғоя, маънавият асослари ва ҳуқуқ таълими», «Педагогика ва психология», «Диншунослик» ва Исломшунослик (Ислом тарихи ва манбашунослиги)», «Психология (Дин социопсихологияси)» таълим йўналишлари битирувчиларига умумий ўрта таълим мактабларида «Тарбия» фанини ўқитиш ҳуқуқи берилиши эса 2020/21 ўқув йилидан бошлаб, ОТМлар ўқув режасига мазкур фан киритилгандан сўнг амалга оширилади», – дея аниқлик киритди Шуҳрат Сатторов.\nЯнги ўқув йилида дарс соатлари ўқитувчиларнинг эришган натижалари ва касбий маҳоратига қараб тақсимланади – ХТВ


У Cобиқ Иттифоқ ва AҚШни яраштириб, Олимпия ҳаракатини сақлаб қолган эди – O'zbekiston Milliy paralimpiya qo'mitasi\nҲаёт бўлганида, Самаранч 100 ёшга тўлган бўларди\n17 июль куни ХОҚнинг собиқ президенти Хуан Aнтонио Самаранч таваллудига 100 йил тўлди. Испаниялик мутахассис Халқаро Олимпия қўмитасини 1980 йилдан 2001 йилгача – 21 йил давомида бошқарган. Истеъфога чиққанидан кейин Самаранч бир умр ташкилотнинг фахрий президенти бўлиб қолди.\nСамаранч ХОҚни AҚШ ва СССР ўртасидаги муносабатлар ёмонлашганда бошқарган. Aмерикаликлар ва бошқа бир қатор давлатлар 1980 йилги Москвадаги Олимпия ўйинларини бойкот қилишган эди, тўрт йилдан сўнг эса собиқ Совет Иттифоқи ва социалистик мамлакатлар Лос-Aнжелес ўйинларига бормадилар. 1988 йилги Сеулдаги Олимпия ўйинларига барча етакчи спортчилар ташриф буюришган.\nАйнан унинг даврида ёзги ва қишки Олимпия ўйинлари 2 йил тафовут билан ўтказиладиган бўлди.\nСамаранч Тошкентга 2 бор – 1995 йил Марказий Осиё ўйинлари ва 1996 йил Олимпия шон-шуҳрати музейининг очилишида ташриф буюрган. 1996 йил Лозаннада Ўзбекистон Республикасининг биринчи Президенти Ислом Каримовга Олимпия олтин орденини топширган эди.\nСамаранч 2010 йил 21 апрелда 89 ёшида вафот этган.\n1980 йилги Олимпиада ўйинларининг беш сири


Мурожаатдан натижа бўлмади, аммо... » Milliy Matbuot Markazi\nБош саҳифа Демонстрационный сайт » Жамият » Мурожаатдан натижа бўлмади, аммо...\nЖамият / Ҳодиса 27-05-2019, 20:43 0\nЎзАга пойтахтимизнинг Юнусобод туманидаги 10-мавзе 15-уйда истиқомат қилувчи фуқаро Фотима Миряҳёева ўзи яшаётган маҳалладаги муаммолар юзасидан оғзаки мурожаат қилди.\nУшбу мурожаатда кўтарилган масалаларни ўрганиш мақсадида манзил томон йўл олдик.\nМамлакатимиз бўйлаб "Обод қишлоқ" ва "Обод маҳалла" дастурлари асосида бунёдкорлик-ободонлаштириш ишлари амалга оширилаётганидан хабардормиз, албатта. Маҳаллалардаги ўйдим-чуқур ички йўллар, кўримсиз ҳолга келиб қолган кўп қаватли уйларнинг ташқи қиёфаси бутунлай янгиланмоқда, ариқлар тозаланиб, бинолар олдида гулзорлар, яшил майдончалар барпо этилмоқда. Қолаверса, ҳар бир уйнинг рўпарасида болалар учун спорт майдончалари қурилгани кексаю ёшни бирдай қувонтирмоқда.\nЮнусобод тумани “Учқаҳрамон” маҳалла фуқаролар йиғини ҳудудида жойлашган 10-мавзеда ушбу ишлар “мендан кетгунча, эгасига етгунча” қабилида бажарилган шекилли, маҳалла атрофи ободонлаштирилмаган. Кўчага кириш йўли торлиги боис қарама-қарши келаётган транспорт ҳаракатлана олмаслигига гувоҳ бўлдик. Дарахтларга ишлов берилмаган.\nЙўл четидаги лотоклар чиқинди билан тўлган. Маҳалла фуқароларининг сўзларига кўра, ёғингарчилик мавсумида лоток чиқиндига тўлгани боис, сув ариққа оқмай йўлларга тошади. Бу эса фуқароларнинг ҳаракатланишига қийинчилик туғдирмоқда. Мавзеда жойлашган 15-уйга кириш йўлаги чуқурлиги сабабли, ёмғир сувлари тўпланиб қолади. Баъзида уйдан чиқишнинг имкони бўлмайди. Мазкур ҳолат фуқароларнинг ҳақли эътирозларига сабаб бўлмоқда.\n– Шу йил апрель ойида ёғингарчилик кўп бўлди, – дейди фуқаро Ф.Миряҳёева. – Уйга кириш йўлагида тиззагача сув йиғилди. Киришнинг ҳам, чиқишнинг ҳам иложи йўқ. Бу бўйича бир неча бор маҳаллага мурожаат қилдик, аммо натижа бўлмади. Бу ҳол қачонгача давом этади, ҳайронман.\nМаҳалладаги болалар майдончасини кўздан кечирдик. Майдонча атрофидаги ўриндиқлар яроқсиз ҳолга келган. Ўйин қурилмалари талабга жавоб бермайди, синиб ётибди. Маҳаллада болаларнинг бемалол ўйнаши учун шароит йўқ. Шу сабабли болалар ўйнаш учун қўшни маҳалла ҳудудига боришади.\nФуқаро Гулруҳ Мустафоеванинг қайд этишича, ушбу маҳаллага кузатув камералари ўрнатилганига бир йил бўлган бўлсада, ҳалигача ишламайди. Маҳалла ҳудудида автотураргоҳ йўқ. Тунги ёритгичлар бир кун ёнса, уч кун ўчиқ. Кечқурун чироқ ёнмаса, камералар ишламаса ҳудудда ҳуқуқбузарлик содир бўлмаслигига ким кафолат беради?\nМуаммоларнинг ечими юзасидан маҳалла раиси Ғофур Муҳидов қуйидагича изоҳ берди:\n– Яқинда Республика ишчи гуруҳи томонидан туманимиз танқидий ўрганилганда ҳудудлардаги барча муаммолар аниқланди. Шу жумладан, бизнинг маҳалламиздаги муаммолар ҳам. Тўғри, 10-мавзедаги 15-уй ҳудудимиздаги энг чекка жойда, шу билан бирга қияликда, қолган кўп қаватли уйлардан пастроқда жойлашган. Шу сабабли оқава сувлар ўша жойга тўпланади ва фуқароларга турли қийинчиликлар туғдирмоқда. Аниқланган камчиликлар ва муаммоларни тез орада тегишли мутасаддилар билан бирга бартараф этамиз.\nБиз ҳам ушбу муаммоларнинг тез орада бартараф этилишига умид билдирамиз.


Мухолифат қурилтойи номзодларни тасдиқлади\n26 ноябр 2020, Тошкент вақти: 23:22\nҚирғизистон мухолифатининг учинчи халқ қурилтойида иштирок этган етти минг делегат Алмаз Атамбаевни президентлик сайловида қўллаб-қувватлашларини билдирдилар.\nБишкекда ўтган мухолифатнинг учинчи халқ қурилтойи делегатлари қирғиз мухолифатидан президентликка номзод қилиб кўрсатилган Алмазбек Атамбаев ва Исмоил Исақовларни қўллаб-қувватлашларини билдирдилар.\nМухолифатнинг учинчи халқ қурилтойига вилоятлардан ўн минг делегат келиши кутилган эди. Бироқ кузатувчиларнинг айтишларича, делегатлар сони етти мингдан ортмаган.\nАйтиб ўтиш жоизки, мухолифат қурилтойларига расман делегатлар сайланмайди. Қурилтой қаерда ва қачон ўтказилиши матбуотда эълон қилинади холос. Ўзини мухолифатчи ёки мухолифат тарафдори, деб ҳисоблаган истаган одам бу қурилтойга келиши мумкин. Делегат қурилтойда иштирок этиш учун ҳаражатни ҳам ўз ёнидан қилади.\nҚурилтойда сўзлаган делегатлар президент Қурмонбек Бакиев мамлакатни демократик ва иқтисодий жиҳатдан ривожлантириш борасидаги ўз ваъдаларининг уддасидан чиқа олмаганини таъкидладилар.\nБирлашган Халқ Ҳаракати лидери Азимбек Бекназаров эса бугунги кўп минг кишилик қурилтой президент бакиевни истеъфога чиқариш йўлидаги биринчи қадам бўлганини эълон қилди.\n-Биз 20 апрелдан бошлаб норозилик тадбирлари ўтказилишини эълон қилган эдик. Бугунги қурилтой мана шу тадбирнинг бошланиши. Бундай кўп минг кишилик тадбирлар вилоятларда ҳам ўтказилади. Бакиев энди 2005 йилдаги каби одамларни алдай олмайди, -деди Азимбек Бекназаров.\nУшбу халқ қурилтойида делегатларга мухолифат томонидан президентликка номзодлари кўрсатилган шахслар ҳам тақдим қилинди.\nМухолифат лидери Ўмурбек Текебаевнинг айтишича, Бирлашган халқ ҳаракати мухолифатдан ягона номзод сифатида Қирғизистон собиқ бош вазири, социал-демократлар партияси раиси Алмаз Атамбаевни кўрсатган. Қирғизистон Инқилобий қўмитаси эса генерал Исмоил Исақовни президентликка номзод сифатида таклиф қилган.\nҚурилтой делегатлари бир овоздан бу икки номзодни қўллаб-қувватлашларини билдирдилар. Маълум бўлишича, сайлов жараёнида Алмаз Атамбаев ва Исмоил Исақов ўз кучларини бирлаштирадилар.\n- Кўк осмон остида, мағрур тоғлар қаршисида, халқимнинг олдида, Худонинг олдида халқим учун хизмат қилишга, халқимни ҳеч қачон алдамасликка, халқимни ҳеч қачон сотмасликка ваъда бераман! Яшасин, Қирғизистон!- деб онт берди президентликка номзод Алмаз Атамбаев.\nШундан сўнг Қирғизистон қаҳрамонлари Суюнбой Эралиев ва Сўўронбой Жусуевлар президент Бакиевга рақиб сифатида сайловда иштирок этадиган мухолифат номзодларига оқ фотиҳа бердилар.\nАйни пайтда мухолифат тарафдорлари мухолиф сиёсатчилардан 23 июлда ўтказиладиган президентлик сайловлари натижаларининг соҳталаштирилишига йўл қўймаслик учун кучли назорат ўрнатиш чора-тадбирларини ишлаб чиқишни талаб қилдилар.\nБироқ Қирғизистон Марказий Сайлов Комиссияси вакили Абдужапар Бегматов эса президентлик сайловлари қонун асосида ҳолис ва адолатли ўтишини, бу сайлов натижалари қалбакилаштиришга йўл қўйилмаслигини маълум қилди.


«Қафас»даги Вальверде. «Барселона» ўйини ҳақида\nКеча «Интер» айниқса, биринчи бўлимда идеал ўйин кўрсатди. Италияликлар бемалол уч очко олиб кетишлари ҳам мумкин эди, агар Суареснинг ажойиб зарбаси биринчи голга, Мессининг рейди иккинчи голга айланмаганда. Бундан «Барселона» ўйини ҳақида умумий хулоса пайдо бўлади – алоҳида футболчиларнинг индивидуал маҳорати жамоага ғалаба олиб келмоқда. «Барселона» ўйинида Вальверденинг чизгилари йўқ, буни масалан, Испания чемпионатида, етакчилар жароҳат олиб, ёрдам бера олмаганда ҳам кўрдик. Бу жуда оддий мулоҳаза.\nВальвердени шундай оқлаш мумкинки, нафақат «Барселона», балки исталган топ-клубда ҳам, агар ҳужум чизиғидаги асосий уч футболчини олиб қўйса, ўйин сифатига путур етади, натижалар ёмонлашади. Агар Мессининг дунёнинг энг яхши ўйинчиси, Суарес энг яхши ҳужумчилардан бири эканини эътиборга олсак, зарар нисбатан каттароқ бўлишини қабул қилиш мантиқан осонроқ. Вальвердеда айб йўқдек, ахир унга Месси ва Суаресни бериб, биратўла, Мессисиз ва Суарессиз ҳам ўйнай олишни ўрган, дейилса, нафақат у, балки ҳар қандай топ мураббий учун ҳам ўта мушкул вазифа, тўғрими?\nИккинчидан. «Барселона»нинг «Бетис» билан ўйини ёдингизда бўлса керак. 5:2 ҳисобидаги ғалаба билан якунланган ўйинда «Барселона» футболчилари 65 марта тўпни олиб қўйиш, эгаллаш, блок қўйиш каби ҳаракатларни амалга оширишган ва бундан 50таси рақиб майдонида рўй берган. Биртепар усулидан ташқари, айнан ўша ўйинда «Барселона» Вальверденинг «Атлетик»даги фаолиятини эсга солиб юборганди – йўқотилган тўпга тезлик билан реакция қилиш. Олдинги чизиқда ҳаракат қилган учлик – Гризманн, Перес ва Рафинья биргаликда 10 марта рақибдан тўпни олиб қўйишган. Бундай кўрсаткичларнинг асосий сабаби эса, майдонда жамоанинг асосий ҳужумчилари Месси ва Суарес йўқлигида эди. Шубҳасиз, Месси ва Суарес билан бундай фаолликка эришиш иложсиз. Хўш, мана шу сабаб билан Суаресни захирага ўтказиш мумкинми? Йўқ, Суарес доим Месси билан тандем бўлади, Гризманн эса, энди уч киши учун ҳаракат қилишга мажбур. «Бетис»га қарши ўйин эса, шунчаки, вазият тақозоси эди – айнан мана шундай вазият тақозоси билан биз ҳақиқий мураббий Вальвердени кўришимиз мумкин бўлади холос.\nМисол учун, Поль Погбанинг «Манчестер Юнайтед»даги ўрни ҳали ҳам баҳсли – у жамоага фойда келтирадими ёки зарар, аниқ айтиш қийин. Шуниси шубҳасизки, Погба қайсидир маънода «Манчестер»нинг ривожланишини секинлатмоқда. У жамоа таркибидаги ягона жаҳон савиясидаги футболчи, фақат у йўқ жойдан вазият ярата олади, у майдонда бўлмаса, «МЮ»нинг ҳужумдаги даражаси бир неча баробар тушиб кетади, рақиб ишини осонлаштиради. Шу билан бирга, унинг ҳимояланишдаги дангасалиги, кўпинча ўз позициясини ёки ўйинчисини йўқотиб қўйиши шерикларини қийнаб юборади, кўп ҳолатда, ўтказиб юборилган голларга ҳам сабаб бўлади. Хўш, мураббий Погбанинг сонияларда яратиши мумкин бўлган вазиятларидан умид қилиб, камчиликларга кўз юмиши керакми ёки Погбасиз вариант устида ишлаши лозимми? Қизиғи, қайси «Манчестер Юнайтед» кучлироқ бўлишини айтиш ҳам қийин – баъзида жамоа Погба билан майдонда жуда ёмон ўйин кўрсатса, баъзида Погбасиз ҳам топ-ўйинларда ғалаба қозониши мумкин. Аниқ ўйинда қайси бири содир бўлишини ҳам айтиб бўлмайди. Таркибда Погба мавжуд бўлган ҳолатда эса, Погбасиз жамоа қуришга уриниш қандай оқибатларга олиб келишини Моуриньо мисолида кўрдик, масалан.\nГвардиола «Барселона»ни шакллантирганда, Месси ҳали ёш футболчи эди, ундан ўз системасида исталганча фойдалана олар, эсласангиз, Месси аввал ўнг қанотда, кейин марказга ўтказилганди. Пеп Мессидан ўша ўз системаси ичида ҳар қандай равишда фойдалана оларди. Мессининг буюклиги айнан мана шу системага қай даражада фойдали экани билан ўлчанарди.\nБугунги Месси бошқа. «Барселона» ҳам бошқача. Бирин-кетин Гвардиола системасини ташкил қилган асосий футболчилар жамоани тарк этишди. Энди Мессини ҳеч қайси мураббий ўз системасига кирита олмайди, аксинча, унга мос бўлган, ундан кўпроқ наф келиши мумкин бўлган система яратилиши ва шу асосда жамоа шакллантирилиши лозим. Месси, Суарес ёки Погба каби футболчиларнинг ўйинларни қутқариб қиладиган индивидуал голлари аслида мураббийнинг уқувсизлигидан дарак эмас, шунчаки, компенсация. Уларнинг айнан мана шу индивидуал маҳорати эвазига баъзи тактик мақсадлардан воз кечилгани учун.\nПогба-ку, майли, унинг ютуқлари кам, хатолари кўпроқ – Сульшер истаса, қишда уни сотиб юбориб, у қадар даҳо бўлмаса-да, меҳнаткашроқ ярим ҳимоячини олиб келиши мумкин, ҳеч ким уни айбламайди.\nЛекин худди шу мулоҳазани Мессига нисбатан қилсакчи, Вальверде Мессини қурбон қилиб ўз мураббийлик салоҳиятини юзага чиқариш вариантини амалга ошира оладими? Йўқ, албатта. Бу ерда Вальверде, мана шу вазиятнинг асирига айланган, холос. Худди Аргентина терма жамоасининг барча мураббийлари сингари...\nБарселона Лионель Месси Эрнесто Вальверде Чемпионлар лигаси\nЛопетеги «Реал» билан ўйиндаги ҳакамлик ҳақида: «Бу шармандалик»\nЛа Лига. «Атлетико» сафарда «Эйбар»га мағлуб бўлди\nСетьен «Барселона» ўйинчиларига: «Бу мавсумда барча совринларни юта оламиз»


ЕЧЛ. "Атлетико" биринчи ўйинда "Бавария"ни кичик ҳисобда мағлубиятга учратди (Фото + Видео)\n01:37 / 28.04.2016\nЕвропа Чемпионлар лигаси ярим финал доирасидаги иккинчи жуфтликнинг дастлабки ўйинида "Атлетико" жамоаси "Бавария" футболчиларини қабул қилди.\nУчрашувнинг 11-дақиқасида мезбонлар ярим ҳимоячиси Сауль Нигуес кутилмаган юришни амалга оширди. У 3 футболчини алдаб, "Бавария" жарима майдончасига кириб келди ва олис бурчак томон аниқ зарба бериб учрашувдаги ҳисобни очишга эришди.\nИккинчи бўлимда эса Симоне шогирдлари кучли прессинг орқали эмас, позицион ҳимоялана бошлашди. Мюнхенликлар дастлабки 15-20 дақиқа ичида "матрасчилар"ни жарима майдончаси ичига қамаб қўя олишди. Давид Алабанинг олис масофадан берган зарган зарбасидан кейин тўп тўсинга тегиб қайтди. "Атлетико" эса баҳс тугашига 15 дақиқа қолганида ундан кам бўлмаган ҳужум билан жавоб қайтарди. Рибери майдон марказида тўпни олдириб қўйди ва мезбонлар қарши ҳужумга ўтиб кетишди. Торрес жарима майдончасига кирди, бир ҳимоячини алдади ва оёғининг ташқи томони билан олис бурчакка зарба берди. Тўп устунга тегиб қайтди. Габи яна 16 метрдан зарба берди. Нойер эгаллади. Учрашув "Атлетико"нинг 1-0 ҳисобидаги ғалабаси билан якунланди.\nЖавоб ўйини 3 - май куни "Альянц Арена"да бўлиб ўтади.\nОгоҳлантиришлар: Коста 40, Нойер 82, Бенатиа 82, Сауль 84, Видаль 88.\n"Атлетико": Облак, Хуанфран, Хименес, Савич, Филипе Луис, Сауль (Парти 85), Габи, Аугусто, Коке, Гризманн, Торрес.\n"Бавария": Нойер, Лам, Мартинес, Алаба, Бернат ( Бенатиа 77), Алонсо, Видаль, Тиаго ( Мюллер 70), Коста, Коман ( Рибери 64), Левандовски.